Posavci glasno proti centralizaciji in prikriti regionalizaciji
Vlada brez podpore dela politike ukinja nekatere institucije
Na prikrito regionalizacijo je najprej opozoril posavski poslanec SDS Andrej Vizjak, zdaj pa so svoj glas povzdignili tudi ostali člani Sveta regije Posavje.

V Sloveniji imamo 12 statističnih regij. V njih delujejo tudi številne državne institucije. Tako v Posavju ugotavljajo, da je v njihovi regiji, ki tako neformalno deluje že več let, 32 regijskih institucij, ki zaposlujejo kar 2000 prebivalcev. Zdaj se je po mnenju Posavcev vlada lotila ukinjanja, združevanja in reorganizacije regijskih ustanov, kar pa ni nič drugega kot prikrita regionalizacija naše države. Zanjo po mnenju posavskih politikov vlada nima nobene osnove. Zato so na ta problem opozorili tudi člani Sveta regije Posavje, ki teh postopkov seveda ne podpirajo in jih ostro obsojajo.

Ti so na 52. redni seji Sveta regije Posavje, ki mu zdaj predseduje kostanjeviški župan Mojmir Pustoslemšek, sestavljajo pa ga župani šestih posavskih občin in posavski poslanci v Državnem zboru, sprejeli štiri sklepe. Tako ostro nasprotujejo že začeti centralizaciji, ki jo v duhu varčevanja in reorganizacije z zadnjimi ukrepi izvaja aktualna vlada. Ostali sklepi pa se nanašajo na namero države o ukinjanju manjših občin, uveljavitvijo zakona o financiranju občin ter reorganizacijo upravnih enot. V Posavju namreč ugotavljajo, da želi vlada ukiniti upravne enote in ustanoviti upravne okraje. Pripravlja se tudi reorganizacija carinske in davčne uprave v finančno upravo ter ukinitev nekaterih enot Zavoda za gozdove, med njimi tudi brežiške. Številni ukrepi pa so bili sprejeti že pred časom – pripojitev Policijske uprave Krško k novomeški, reorganizacija v Geodetski upravi, na DURS-u, VURS-u in še lahko naštevali.

Za vse te ukrepe pa po mnenju Posavcev ni nobenih tehtnih razlogov in argumentov. Andej Vizjak, poslanec SDS v Državnem zboru je o tem že pisal predsednici vlade Alenki Bratušek. Vizjak meni, da gre za projekte, ki ne prinašajo nobenih učinkov za državo, še najmanj pa finančnih, zato pa veliko slabega za državljane. Najbolj ga moti, ker se to dela prikrito in brez političnega soglasja. K temu pa dodaja: »Torej gre za nerazumne procese, ki po izjavah ministra Viranta niti ne bojo imeli za posledico nobenega tehnološkega viška med zaposlenimi, kar pomeni, da ne bo manj stroškov s tem. Se bodo pa povečali stroški v upravnih centrih.« Podobnega mnenja je tudi njegov poslanski kolega in predsednik SLS Franc Bogovič, ki ugotavlja: »Skupni imenovalec vseh teh ukrepov je velika centralizacija republike Slovenije. Tako z vidika organiziranosti lokalne samouprave, z vidika upravnih enot, najbolj se bo pa to odrazilo skozi sistem financiranja občin.« Ta predvideva, da bodo z zmanjševanjem povprečnine najbolj na udaru male občine, ki ne bodo več sposobne preživeti in so usojene na umiranje.
Vlada vse to izvaja netransparentno in brez soglasja

Posavci opozarjajo vlado, da neha delovati netransparentno, saj je jasno, da želi s tem zgolj tlakovati novo upravno razdelitev Slovenije, za katero pa nima nobenega soglasja. Ministrstvo za notranje zadeve, ki ga zdaj vodi minister Gregor Virant, je namreč izdalo navodila o uvedbi upravnih okrajev. Teh naj bi bilo osem in po tem predlogu bi sedanje posavske upravne enote postale del novomeškega upravnega okraja.
Posavski župani so tudi odločno proti ukinjanju manjših občin, saj so te nastale na podlagi volje ljudi in tudi do njihove ukinitve bi morali, kot pravijo, priti po isti poti – z referendumsko izraženo voljo prebivalcev. Župan občine Brežice Ivan Molan vidi v vsem tem tudi proces, ki siromaši podeželje in krepi centre. Temu še dodaja: »Ustvarja se vtis, da so v velikih občinah bistveno bolj uspešni. V resnici pa imajo velike občine bistveno manjšo realizacijo, saj ne črpajo evropskih sredstev. In sedanja reorganizacija gre v smer, da se uniči tiste, ki skušajo enakomerno razvit to Slovenijo in da se ta sredstva prenesejo v glavna mesta.« K temu soglaša tudi sevniški župan Srečko Ocvirk: »V tem ne vidim racionalizacije, ampak kvečjemu neko koncentracijo v prid novim delovnim mestom v velikih upravnih centrih in slabitev manjših krajev.« Ukinjanje regijskih ustanov in njihova selitev v večje centre pa po mnenju vseh poslabšuje kakovost storitev in življenja ljudi ter prejudicira obrise in namere ustanavljanja bodočih pokrajin.

Ker se Posavci bojijo, da s tem racionalizacije državnih ustanov še ni konec, je Svet regije Posavje pozval vse politične stranke k podpori njihovih predlogov in nasprotovanju načrtovanega krnjenja pristojnosti na upravnem območju. Predlagajo tudi ponoven podpis deklaracije, podobno kot so jo vse stranke, ki delujejo v Posavju, podpisale ob ustanovitvi regije Posavje.

